Koben (16) weer geopereerJesse Kriel het by Koben in die hospitaal gaan kuier (Foto: Verskaf) Koben Hofmeyr, die seun van Louis Trichardt in Limpopo wat sy nekwerwels in ŉ rugbywedstryd beseer het, het Sondag ŉ tweede nekoperasie ondergegaan. “Die operasie was om sy nekwerwels weer te stabiliseer, om dit weer reguit en stewig te maak,” het Koben se pa, Trompie Hofmeyr, aan Maroela Media gesê. Koben het sy C4- en C5-nekwerwel seergemaak en sy C6-nekwerwel ontwrig. “Nou moet die werking van Koben se organe eers volkome herstel voordat die volgende fase kan begin. Veral sy longe moet nou net eers herstel. En wanneer hy dan stabiel is, sal hy met rehabilitasie kan begin.” Maroela Media het vroeër berig dat Koben, die kaptein van Hoërskool Louis Trichardt se o.16-rugbyspan, ŉ ander speler geduik het en in die proses sy nek ernstig beseer het. Hy is toe per helikopter na Life Groenkloof-hospitaal in Pretoria se waakeenheid geneem waar hy dadelik ŉ noodoperasie ondergaan het. Die gemeenskap in Louis Trichardt het die Hofmeyr-gesin omarm en ŉ ondersteuningsblad vir Koben op Facebook gestig. Koben Hofmeyr het ‘n ernstige nekbesering opgedoen in ‘n rugbywedstryd (Foto: Verskaf) “Koben se skool, Hoërskool Louis Trichardt, het hierdie blad op die been gebring om vir Koben te ondersteun. Die beheerliggaam van die skool hanteer dit en hulle behartig die rekening. Ons wil dit reg doen, sodat mense kan weet dat die geld vir die regte redes gaan,” het Hofmeyr gesê. Hofmeyr het gesê dat die fondse wat ingesamel word, gebruik sal word vir Koben en al die kostes wat hulle nie nou kan voorsien nie soos fisioterapie ná die tyd of vir toerusting wat hy dalk gaan nodig kry. “Indien Koben nie beter hieruit kom nie, gaan sy lewe drasties verander, en dit is hoekom ons nou al daaraan wil dink. Maar ons wil nie negatiwiteit oor die kind uitspreek nie, ons bly positief en glo en bid dat hy ten volle sal herstel. In só ŉ geval sal ons graag die geld wil aanwend vir kinders wat in dieselfde situasie is, maar wat nie geld daarvoor het nie,” het Hofmeyr gesê. Volgens Hofmeyr is Koben se moedig en bly hy positief. Koben is tans nog in die waakeenheid, maar sal nadat hy gestabiliseer is na ŉ algemene saal in die hospitaal oorgeplaas word. Vir donasies besoek die Facebook-blad hier.